
Szent Ozeás próféta és
a Kréta szigetéről való Kriziszi András, szentéletű vértanú emléke
A péntek esti alkonyati zsolozsmán
„Uram, tehozzád...” után
1. hang. Minta: Dicséretes vértanúk...
Az Atyától származott Szentlélek * a te ajkaddal hirdette, * hogy a végső időkben Krisztus el fog jönni * a teremtés megújítására. * S most a jövendölések beteljesülését látva, *’ megünnepeljük a te emlékedet, ó próféta!
A tőled előbb készakarva, hűtlenül elszakadt természetünket * magaddal egyesítetted, Emberszerető, * a gyalázattól megtisztítottad, * önmagaddal felfoghatatlan módon, elválaszthatatlan egységbe fontad. * Ennek jelképe volt a te prófétád, * aki hajdan tiszta erkölcsű létére *’ bukott nőket vett magához.
Istenihlette próféta, * ki láttad, hogy a kegyelem idején * beteljesültek jövendöléseid, * és ki a mindenség Istenének színe előtt állsz, * esedezzél mindazokért, * kik híven tisztelik a te emlékedet, * kérj számunkra bűnbocsánatot, *’ békességet és életjobbulást!
4. hang. Minta: Mint a vértanúk...
Önsanyargatásaid verejtékcseppjei, * melyek a vértanúk küzdőterén fakadtak, * teljes buzgóságot gerjesztettek lelkedben, * amelyeket Isten felé alkalmas időben * legbőségesebben föl is mutattál. * Esedezzél, hogy az enyészettől és a veszedelmektől * megmeneküljenek mindazok, *’ akik híven megünneplik a te mindenkor szent emlékedet!
Hited miatt te is drágakővé lettél, * súlyos verés után nem bírtad el a kerékbetörést, * hanem mikor kifeszítettek, * a hit útját egyengetted, * és könnyen járhatóvá tetted, * és lerontottad az ikonrombolók hírhedt látszat-dicsőségét, * mely repedezett alapon állott, *’ dicsőséges és boldog!
Az apostolok hittételeivel * és az atyák istenes tanításával táplálkoztál, * és tisztelted a megtestesült Isten * szent jelképekkel és szent ikonokkal történő * látható ábrázolását. * Azért harcba bocsátkoztál, * a jámborság prófétájává * és a vértanúk ékességévé lettél, *’ dicsőséges és boldog!
Dicsőség... most és... 3. hang
Hogy ne csodálkoznánk * isteni eredetű szülésed fölött, tisztaságos Szűz? * Ki nemi kísértést nem fogadva el, ó Szeplőtelen, * testben fiat szültél atya nélkül, * ki öröktől fogva született az Atyától anya nélkül * éspedig változatlanul, * vegyülés nélkül és osztatlanul, * mindkét lénynek sajátságait épségben megtartva. * Azért Szűzanya, Királynénk, * imádd őt a mi lelkeink üdvéért, *’ kik téged teljes hittel Istenszülőnek vallunk.
Előverses sztihirák
3. hang
Nagy a te vértanúid ereje, Krisztus, * mert még eltemetve is ördögöket űznek, * s megszüntették az ellenség minden hatalmát, *’ mivel a Szentháromság hitével küzdöttek igaz hitvallásukért.
Krisztus prófétái, apostolai és vértanúi azt tanították, * hogy az egyvalóságú Háromságot kell dicsőítenünk. * Megvilágosították a tévelygő nemzeteket, * és az angyalok társaivá tették *’ az emberek fiait.
Vértanúid, Urunk, a hit által megerősítve, * a reménység által megszilárdítva, * és kereszted szeretete által lelkileg egyesülve * az ellenség zsarnokságát megtörték, * és így nyertek diadalkoszorút, * s most a testnélküliekkel együtt *’ esedeznek a mi lelkünkért.
Bolgár dallam
Minden hiúság az emberben, * mi nem marad meg a halál után. * Nem marad meg a gazdagság, * sem vele nem megy a dicsőség, * mert a halál elérkeztével mindezek eltűnnek. * Azért a halhatatlan Krisztusnak kiáltsuk: * A tőlünk elköltözötteket nyugtasd meg, *’ ahol benned mindenki örömre talál!
Dicsőség... most és... 3. hang
Érintetlen Szűzanya, * aki szent vagy az asszonyok között, * imádd szülöttedet, * a mi Királyunkat és Istenünket, *’ hogy üdvözítsen minket mint emberszerető!
.Tropár(ok)
2. hang
Szent Ozeás prófétádnak emlékét ünnepelvén, Urunk, *’ esedezünk hozzád, üdvözítsd a mi lelkünket!
Dicsőség... 4. hang. Minta: Aki önként...
Böjtölés közt élvén a magaslaton * a lélek ellenségeinek ármányait a Kereszt fegyverzetével tovaűzted, * utóbb pedig küzdelmeidet férfiasan megvívván, * az ikonrombolást a lélek kardjával legyőzted. * Mindkettőért koszorút nyertél, *’ András, tiszteletreméltó vértanú atyánk!
Most és... 4. hang
Az örök idők óta elrejtett, * s még az angyalok előtt is ismeretlen mély titok * Teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
